stanford-oval/wikipedia huggingface dataset:
ערוץ 24
היסטוריה > עלייה לשידור

הערוץ היה אמור לעלות לשידור באפריל 2003, אך פרץ סכסוך בין אקו"ם לבין בעלי הערוץ לגבי גובה התמלוגים שעליהם לשלם למוזיקאים. ארגון אקו"ם דורש תשלום תמלוגים בגובה של 10% מההכנסות, ואילו בעלי הערוץ היו מוכנים לשלם תמלוגים בשיעור של 7%-4% לכל ארגוני היוצרים יחד (אקו"ם, הפדרציה לתקליטים, איגודי הנגנים והמבצעים). לטענתם עם תמלוגים בגובה 10%, לערוץ אין שום סיכוי להחזיר אי-פעם את ההשקעה בו. הערוץ החל לשדר לבסוף ב-20 ביולי 2003 בשעה 14:00, בשידורי ניסיון, ובלוח שידורים מלא בסוף אותה שנה. הקליפ הראשון ששודר בערוץ היה "רד מעל מסך הטלוויזיה שלי" בביצוע רמי פורטיס, שהופק על ידי הערוץ, חלק מכ-20 קליפים שהפיק לאמנים ישראלים לקראת עלייתו לשידור. בנוסף עם עלייתו לשידור היה שותף בהפקת האירוע "כפר המוזיקה של קוקה קולה" בניצנים ששודר בשידור ישיר בערוץ.
היסטוריה > השנים הראשונות - מימד (2003–2008)

עם עלייתו לשידור את הערוץ ערך וניהל מבחינה מוזיקלית יואב קוטנר, מנכ"ל הערוץ היה גיא בהר והמשנה למנכ"ל עמיר גולן. אולם בפברואר 2004 התפטרו השניים, על רקע חילוקי דעות מהותיים עם בעלי הערוץ על הכיוון אליו יפנה. את הערוץ החל לנהל במקומם ליאון צימן, מבעלי אולפני מימד.
בשנה הראשונה זכה להצלחה יחסית, עם נתח צפייה של 7% מכלל הצופים בטלוויזיה.
ב-14 בפברואר 2005 התקיים לראשונה טקס פרסי עמ"י, טקס פרסי המוזיקה הישראלית, בו אמנים קיבלו פרסים על פי בחירת קהל הצופים. הטקס הראשון זכה לתהודה רבה ולווה במסע פרסום מסיבי שכלל שילוט חוצות ואף פרסומות ששודרו בערוץ 2 לקראת ובעת שידור הטקס, אך לבסוף זכה רק ברייטינג נמוך של 1.5%[דרוש מקור]. אהוד בנאי זכה בשלושה פרסים, "זמר השנה", "תמלילן השנה" ו"אלבום השנה". טקס פרסי עמ"י האחרון נערך ב-20 באוגוסט 2009.
בספטמבר 2005, דיווחה המועצה לשידורי כבלים ולשידורי לוויין כי הערוץ לא עמד בהשקעה הנדרשת ממנו, ובשנת 2004 השקיע כ-10 מיליון שקל פחות מהנדרש ממנו בהפקות מקור. לאחר שהערוץ התחייב, על פי כתב הרישיון שלו, להשקיע 35 מיליון שקלים בשנה בהפקות מקור.
באוקטובר 2007 עזב עורכו הראשי, יואב קוטנר, את הערוץ ועבר לנהל את מחלקת המוזיקה של רדיו תל אביב.
היסטוריה > מכירת הבעלות לקשת ומיתוג מחודש (2008–2019)

בספטמבר 2008, לאחר שצבר הפסדים של 50 מיליון שקלים, רכשה "שידורי קשת" 40% ממניות הערוץ, כאשר 60% נותרו בידי חברת מימד. בעקבות הרכישה מונה צביקה ליבליך, סמנכ"ל השידור של קשת, לממלא-מקום מנכ"ל הערוץ. כמו כן, עבר הערוץ מיתוג מחדש ושינוי לוגו על ידי סטודיו Oi, והוא נפתח במתכונת מחודשת ב־24 במרץ 2009. פרויקט ההשקה היה שידור חי מאולפן שקוף בנמל תל אביב במשך 24 ימים רצופים ללא הפסקה. במהלך השידור הארוך התארחו ידוענים ישראליים רבים, שחלקם הגדול נמנה עם הטאלנטים של קשת. גם לאחר שהסתיימה תקופת השידור הרצוף, המשיך הערוץ לשדר מן האולפן השקוף עד שלהי קיץ 2009 במקומות שונים בארץ, מדי יום למשך מספר שעות. בתחילת שנת 2010 החלו שידורים בעלי קונספט דומה ב"אולפן החם" הממוקם בדיזנגוף סנטר בתל אביב. בנוסף באותה עת שידר הערוץ במעל ל-50% מהזמן מוזיקה מזרחית.
באוקטובר 2010 מועצת הכבלים והלוויין הטילה קנס בגובה של כ-100 אלף שקל על הערוץ 24, זאת בשל תוכן שיווקי מוגזם בתוכניותיה.
ב-12 באפריל 2011, גמר התוכנית "אייל גולן קורא לך", היה המשדר הנצפה ביותר בתולדות ערוץ 24. התוכנית הגיעה לרייטינג של 7.4%. בסך-הכול צפו בתוכנית 400 אלף צופים. שנה אחר כך התוכנית הגמר שוב שברה שיא רייטינג עם 11.4% אחוזי צפייה.
ביוני 2011 אילצה "מימד" את "שידורי קשת" לרכוש 44% נוספים מהמניות, והיא עלתה להחזקה של 90% ממניות הערוץ, זאת על פי תנאי ההסכם המקורי בין השניים.
החל ממאי 2012 הערוץ החל לשדר בפורמט מסך רחב (16:9).
בקיץ 2013 חזר יואב קוטנר לערוץ והגיש את התוכנית "בחזרה לסוף עונת התפוזים", תוכנית המשך תוכנית "סוף עונת התפוזים - סיפורו של הרוק הישראלי".
ביוני 2014, הודיעה "קשת" כי היא שוקלת לסגור את הערוץ, אחרי שצבר הפסד של 40 מיליון שקל בשנתיים. 17 עובדים, שהם כ-40% מעובדי הערוץ באותה עת, פוטרו במקביל החל הערוץ במגעים מול מועצת הכבלים והלוויין בבקשה לשנות את יחס השידורים שלו ולאפשר לו לשדר 70% מוזיקה ו-30% תוכן אחר. באפריל 2015 הכריז הערוץ שהוא מקצץ בתשלומים לספקים (בעיקר חברות הפקה). באוגוסט 2015 הותר לערוץ לשדר מוזיקה רק ב-75% מתכניו, והוא החל לשדר גם שידורים חוזרים של תוכניות ששודרו בערוץ 2.
היסטוריה > בבעלות טלעד (2019 ואילך)

בקיץ 2018, לאחר שהמשיך לצבור הפסדים, חברת "קשת" החליטה להעמיד את הערוץ למכירה ובינואר 2019 הושלמה רכישת הערוץ על ידי חברת טלעד, שנמצאת בבעלות חברת ההחזקות יונייטד קינג, תמורת 10 מיליון שקל.
ב-6 במאי 2019 אושרה עסקת המכירה ועלה קמפיין השקת הערוץ המחודש ומיתוגו באמצעות פרסומות בערוצים המסחריים. המוטו של הערוץ המחודש הוא: ”24 החדש: בידור. מוזיקה. סרטים.” מעט לפני המיתוג המחודש, הפסיקה טלעד את שידורי ערוץ 24 במסגרת עידן פלוס.
השידורים הרשמיים של ערוץ 24 במסגרת "טלעד" החלו בערב יום העצמאות, 8 במאי 2019, עת חשיפת המיתוג המחודש. במהלך החצי השני של 2019, הוחלט להחזיר את שידורי ערוץ 24 ל-mako, מאחר שלא הייתה גישה לשידורים אינטרנטיים חוקיים של הערוץ במשך כמה חודשים[דרוש מקור].
ביוני 2020 הערוץ החל לשדר באיכות HD ב-yes למנויי yes+, בסלקום tv, פרטנר tv ו-HOT ובשידור האינטרנטי באתר 12+.
ב-3 באוגוסט 2020 עלה לשידור ערוץ מקביל, בבעלות טלעד ואקו"ם, מוזיקה il, המשדר מוזיקה ישראלית בלבד.
במאי 2022, 3 שנים לאחר העברת הבעלות על ערוץ 24 לטלעד, הוסר הכיתוב "החדש" משמו של ערוץ 24.
באוקטובר 2023 עקב מלחמת חרבות ברזל חזר הערוץ לשדר דרך מערך עידן פלוס - DVB-T2.
בשנת 2024 החל הערוץ לשדר בחבילת הערוצים של NEXT TV.
סמלילים

סמלילי הערוץ
סמליל ערוץ 24 תחת הסלוגן "ערוץ המוסיקה הישראלית"
סמליל ערוץ מוסיקה 24 בימיו הראשונים - (20 ביולי 2003 עד 2006)
סמליל ערוץ מוסיקה 24 במיתוג מחדש השני (2006 עד 24 במרץ 2009)
סמליל הערוץ בימי המיתוג המחודש של קשת (24 במרץ 2009 - אפריל 2019)
ישיבת חכמי לובלין

ערך זה עוסק בישיבה בלובלין. אם התכוונתם לישיבה בשם זה בבני ברק, ראו .
בניין ישיבת חכמי לובלין 2010
ישיבת חכמי לובלין (המוכרת גם כיח"ל) הוקמה בעיר לובלין בפולין בשנת 1930 על ידי רבי מאיר שפירא (מייסד מפעל הדף היומי). לאחר מכן, כראש הישיבה מונה הרב אריה צבי פרומר (רבה של העיר קוז'יגלוב (Koziegłowy, Silesian Voivodeship)), ראשי ישיבה נוספים היו הרב אריה לייב לנדא והרב אברהם יעקב הורוביץ.
תולדות ומבנה הישיבה

הישיבה הוקמה כדי להחזיר את עטרת העיר לובלין ליושנה, כמרכז חשוב של לימוד תורה בפולין, ובמיוחד כדי לשחזר את גדולתה של הישיבה שהוקמה בלובלין ב-1515[דרוש מקור]. המשגיח הרוחני של הישיבה היה רבי שמעון מזליחוב. עם פטירתו של רבי מאיר שפירא בשנת 1933, הוקם ועד רוחני לניהול הישיבה, בראשות הרבנים מנחם זעמבא, דוב ויידנפלד, יעקוב הורביץ, וולף ניסבוים, שמואל פירר, אריה צבי פרומר, ונחום ויידנפלד. כנשיא, מונה רבי משה פרידמן האדמו"ר מבויאן-קראקא. כראש ישיבה בפועל מונה הרב אריה צבי פרומר, אשר שימש בתפקיד עד לפיזורה על ידי הנאצים בשנת 1939.
בניין הישיבה תוכנן בסגנון אקלקטי הכולל מאפיינים מזרחיים על ידי האדריכל אגנור שמולקובסקי. בעת הקמתה הייתה הישיבה מן המפוארות שבפולין. ייחודה היה בכך שהיא סיפקה את כל צורכי התלמידים, לרבות אוכל ולינה, והם לא היו צריכים להיסמך על בעלי בתים בסביבה כפי שהיה נהוג עד אז. בישיבה למדו כ-400 תלמידים והיא שכנה בבניין מפואר בן שש קומות. עיקר לימוד הישיבה היה בסדר קודשים ואף היה בישיבה דגם של בית המקדש לצורכי לימוד.
בשנת 1934 סיים את הישיבה המחזור הראשון של תלמידים.
הספרייה

בישיבה הייתה ספרייה תורנית עשירה ובה 22,000 ספרים.
בשנת 1940 השמידו הנאצים את הספרייה, אותם שרפו בטקס פומבי בכיכר השוק בפני יהודי לובלין. הבעירה ארכה 20 שעות. ”הייתה זו גאווה לנו להחריב את האקדמיה התלמודית הזאת, שהייתה נודעת כגדולה ביותר בפולין. השלכנו החוצה את כל הספרים הקדושים של היהודים והצתנו אותם. עשרים שעות שלמות השתוללו הלהבות. יהודי לובלין עמדו מסביב ובכו, אולם הוזמנה תזמורת צבאית והצלילים העליזים של המוזיקה החיילית החרישו את יללת היהודים.”
החוקר פיוטר נזארוק ניסה למצוא את "ביטאון הנוער הגרמני" המדובר אך לא מצא ביטאון בשם זה, במחקר מעמיק גילה שהספרייה נבזזה על ידי הנאצים אך לא נשרפה, חלקים ממנה נמצאים אצל אספנים וחלקים אחרים נעלמו.
תוכנית הלימודים בישיבה

הישיבה קיבלה לשורותיה בחורים מצטיינים, בעלי פוטנציאל להיות רבנים וגדולים בתורה. מבחני הקבלה דרשו שליטה במסכתות יומא, פסחים, ביצה, ברכות ושבת, עם מפרשים - בסך הכל מעל ל-400 דפי גמרא. בנוסף נדרשו התלמידים לשלוט במשניות מסכת תמיד ומידות, הלכות בית הבחירה בספר יד החזקה להרמב"ם ובחלק אורח חיים מהשולחן ערוך.
תלמיד שהתקבל לישיבה יכול היה לקבל סמיכה לרבנות בתוך ארבע שנים והיה מוכר כרב אחרי שנתיים נוספות.[דרושה הבהרה] את הבחינה לסמיכה נהגו לעשות בז׳ באדר בטקס מיוחד כאשר מי שהצליח במבחן קיבל סמיכה.
מבוגרי הישיבה

הרב יהודה מאיר אברמוביץ - חבר הכנסת מטעם תנועת אגודת ישראל לשעבר
הרב אביעזר בורשטיין- ראש הישיבה הטכנולוגית "כפר צבי סיטרין" וסופר דתי
הרב יהודה לייב גפן - רב כפר אתא
יחיאל די-נור - התפרסם בשם העט ק. צטניק
הרב פנחס הירשפרונג - רב העיר מונטריאול
הרב שמואל הלוי ואזנר - ראש "ישיבת חכמי לובלין" בבני ברק
הרב אברהם אביגדור לנדא האדמו"ר מסטריקוב
שמואל נדלר - סופר, משורר, עיתונאי ופובליציסט.
הרב יצחק פלקסר - ראש ישיבת שפת אמת וחבר מועצת גדולי התורה
הרב חיים קרייזווירטה - רבה של "קהילת מחזיקי הדת" באנטוורפן במשך כחמישים שנה
הרב ישראל אברהם שטיין - האדמו"ר מפאלטישאן ניו יורק
הרב ברוך שמעון שניאורסון - ראש ישיבת כוכב מיעקב-טשעבין וחבר מועצת גדולי התורה
לאחר המלחמה

אחרי השואה הקים רבי שמואל הלוי ואזנר ישיבה בעלת אותה שם, ישיבת חכמי לובלין בשכונת זיכרון מאיר בבני ברק, לזכרה של הישיבה המקורית. בחיפה הוקמה ישיבת יח"ל ישראל על ידי הרב יהודה לייב גפן, בוגר ישיבת יח"ל. בית ספר יסודי בשם זה הוקם בדטרויט שבמישיגן. רחוב 'חכמי לובלין' קיים בשכונת בית ישראל בירושלים.
לאחר המלחמה שימש הבניין בלובלין מוסדות אקדמיים פולניים. בשנת 1952 פעלה בו אוניברסיטה קתולית. בשנת 2004 הוחזר לידי הקהילה היהודית וכיום הוא שייך לקהילה היהודית בוורשה ומשמש כסניפה בלובלין. החל משנת 2007 הוחל בשיפוץ רחב היקף של הבניין, שבמסגרתו שוחזר בית המדרש, ובניין הישיבה הפך למרכז הארחה ליהודים המבקרים במקום. בשנת 2005 התקיים בו טקס חגיגי של סיום לימוד הדף היומי באירופה על ידי ארגון מרכז רבני אירופה, בהשתתפות אדמו"רים ורבנים ידועים.
בעקבות הפלישה הרוסית לאוקראינה בשנת 2022, המלון הצמוד לישיבה החל לקלוט פליטים מאוקראינה במימון הג'וינט ובמבנה הישיבה החל לפעול מרכז חלוקת מוצרי בסיס וביגוד בהפעלת הקהילה היהודית המקומית ובסיוע של פליטים אוקראינים. בישיבה עצמה החל לפעול מרכז חינוכי לילדי הפליטים בהפעלת תנועת קבוצות הבחירה של המחנות העולים.
גלריה

שער הכניסה לישיבה
היכל בית המדרש בישיבה
ארון הקודש, 2016
הכניסה לספרייה
חדר הספרייה
לקריאה נוספת

דוד אברהם מנדלבוים, ישיבת חכמי לובלין: הישיבה ומייסדה מהר"ם שפירא
דוד אברהם מנדלבוים, גיבורי החי"ל - ישיבת חכמי לובלין בתקופת השואה
דוד אברהם מנדלבוים, כוכבי אור (שני כרכים) - מאמרים של תלמידי הישיבה וסיפור קורות חייהם
חידושי מהר"ם שפירא מלובלין חלק ב' - (כולל גם רשימת תלמידי הישיבה)
ספר שיח השדה של הרב אריה צבי פרומר - (כולל נספח המפרט את שמות מורי, משגיחי, רבני, ותלמידי יח"ל שרובם נספו בשואה)
דוד הלחמי, ישיבת חכמי לובלין ומחוללה הגאון מהר״ם שפירא זצ״ל - בני ברק תשנ"ה (1995)
הערות שוליים

1 2  חיים שלמה רוזנטל, שר התורה, ירושלים: פלדהיים, התשס"ט–2009, עמ' 95–96
↑  ציטוט מתוך פרנקפורטר צייטונג אצל קנת ר. שאפר, "חורבן הספר במלחמת-העולם השנייה", יד לקורא, כרך א' חוברת ג-ד, עמ' 59.
↑  ביטאון הנוער הגרמני "דויטשה יוגענד צייטונג"
↑  מאיר בולקה, השבת אבדה בלובלין, באתר זמן ישראל, 21 בינואר 2024
↑  בצלו של אבא קוגלין, משמר, 10 בפברואר 1946
↑  מכל תפוצות הגולה, גם החפשית, קריאה אחת: עליה!, הצופה, 7 באפריל 1947
↑  ישיבת חכמי לובלין הפכה לאוניברסיטה קתולית, הצופה, 7 באוגוסט 1952
| --- | --- |
בקרת זהויות :  NLI: 987007312410905171  PLWABN: 9810554667505606  LCCN: no2003095307  VIAF: 132872186   WorldCat (עם VIAF): 132872186 
הנחת אבן הפינה לישיבה
הספרייה לפני המלחמה
שער ישיבת חכמי לובלין 2010
רבי מאיר שפירא
רבי משה'ניו פרידמן מבויאן - נשיא הישיבה
ז'ובאני קנדה

ז'ובאני צ'רנו קֵנְדַה (בפורטוגזית: Geovany Tcherno Quenda; נולד ב-30 באפריל 2007 בביסאו שבגינאה ביסאו) הוא כדורגלן פורטוגזי המשחק בעמדת קשר הכנף בקבוצת ספורטינג ליסבון מליגת העל הפורטוגלית.
קריירת מועדונים

קנדה נולד בגינאה ביסאו, וכילד עבר עם משפחתו לפורטוגל והחל לשחק במחלקת הנוער של דמאיינסה באמדורה. בהמשך שיחק במחלקת הנוער של בנפיקה ליסבון, ובגיל 13 עבר למחלקת הנוער של ספורטינג ליסבון.
בשנת 2024 החל לשחק בקבוצת המילואים של ספורטינג ליסבון, וב-3 באוגוסט ערך את הופעת הבכורה שלו בקבוצה הראשונה של המועדון, בהפסד 4-3 לפורטו במסגרת הסופר קאפ הפורטוגלי 2024, בו הבקיע את שער הבכורה שלו במועדון. ב-9 באוגוסט ערך את הופעת הבכורה שלו בליגת העל הפורטוגלית, בניצחון 3-1 על ריו אבה במסגרת המחזור הראשון לעונת 2024/2025. ב-12 בספטמבר האריך את חוזהו במועדון עד לשנת 2027, וב-17 בספטמבר ערך את הופעת הבכורה שלו בליגת האלופות, בניצחון 2-0 על ליל במסגרת המחזור הראשון בשלב הבתים לעונת 2024/2025.
קריירה בינלאומית

ב-30 באוגוסט 2024 זומן קנדה לראשונה לסגל נבחרת פורטוגל, לקראת משחקי ליגת האומות 2024/2025 נגד נבחרות קרואטיה ונבחרת סקוטלנד בחודש ספטמבר.
הערות שוליים

↑  Geovany Tcherno Quenda, www.sporting.pt, ‏2021-08-26 (ב־European Portuguese)
↑  Geovany Quenda - Sporting - Ficha e Estatísticas do Jogador - zerozero.pt, www.zerozero.pt (בפורטוגזית)
↑  Geovany Quenda e o quarto que o colocou no rival: «O Benfica voltou com a palavra atrás», OneFootball, ‏2024-10-03 (ב־Brazilian Portuguese)
↑  Geovany Quenda é o mais jovem de sempre a jogar no Sporting B, O Jogo (בפורטוגזית)
↑  Redação Leonino, HISTÓRICO! GEOVANY QUENDA ATINGE FEITO INACREDITÁVEL EM PLENO SEIXAL; PRODÍGIO DO SPORTING EM GRANDE, Leonino – Onde o Sporting é notícia, ‏2024-02-20 (ב־European Portuguese)
↑  Porto pull off stunning comeback to beat Sporting in seven-goal Super Taça thriller, portugoal.net
↑  Sporting Lisbona vs. Porto - 3 agosto 2024 - Soccerway, it.soccerway.com
↑  Rádio e Televisão de Portugal, Rúben Amorim assume que objetivo do Sporting é "chegar à fase seguinte", Rúben Amorim assume que objetivo do Sporting é "chegar à fase seguinte", ‏2024-08-30 (בפורטוגזית)
↑  Sporting Lisbona vs. Rio Ave - 9 agosto 2024 - Soccerway, it.soccerway.com
↑  Oficial: Sporting blinda Quenda com cláusula de 100 milhões de euros, www.record.pt (ב־European Portuguese)
↑  Gyökeres mostrou-se à Europa e Debast fez as pazes com as bancadas, Diário de Notícias (בפורטוגזית)
↑  Sporting Lisbona vs. Lilla - 17 settembre 2024 - Soccerway, it.soccerway.com
↑  Nuno Sousa, Liga das Nações: Trincão, Quenda e Pedro Gonçalves chamados à selecção, PÚBLICO, ‏2024-08-30 (בפורטוגזית)
נור א-דין נעסאן

| --- | --- |
 לידה:  טייבה אל-אמאם, סוריה
 מדינה:  סוריה 
 כינוי:  "אבו חמזה"
 דרגה:  מייג'ור גנרל 
 תפקידים בשירות
 רמטכ"ל צבא סוריה
 → עבד אל-כרים מחמוד אבראהים 
 פעולות ומבצעים
 מלחמת האזרחים בסוריה 
 
עלי נור א-דין נעסאן (בערבית: علي نور الدين النعسان, תעתיק מדויק: עלי נור אלדין אלנעסאן), המוכר גם בכינויו אבו חמזה (أبو حمزة) הוא ראש המטה הכללי של הכוחות המזוינים של סוריה.
ביוגרפיה

נעסאן הוא בן למשפחה עלווית ונולד בעיירה טייבה אל-אמאם (אנ') במחוז חמה, סוריה.
את לימודיו האקדמיים עשה באקדמיה הצבאית של סוריה והחל את הקריירה הצבאית שלו כקצין בצבא סוריה. בהמשך פיקד על יחידות חיל רגלים ושריון.
בשנת 2017 הוא ערק לארגון המורדים היאת תחריר א-שאם והשתתף וכן גם הוביל קרבות נגד שלטונו של בשאר אל אסד. בעיקר בצפון סוריה. בהמשך היה אחד מראשי הארגון.
ביוגרפיה > כהונת רמטכ"ל

ב-9 בינואר 2025, פורסם כי הוא מונה לרמטכ"ל המטה הכללי הסורי החדש.
ראו גם

מורהף אבו קסרה – שר ההגנה.
הערות שוליים

1 2 3  من هو اللواء علي نور الدين النعسان؟ رئيس الأركان في الجيش السوري الجديد - النصر الإخباري, ‏2025-01-09 (בערבית)
1 2 3  من هو اللواء علي نور الدين النعسان رئيس الأركان الجديد في سوريا؟, العربية, ‏2025-01-09 (בערבית)
1 2  تعيين اللواء علي النعسان رئيسا لهيئة الأركان السورية, جريدة الغد | مصدرك الأول لأخبار الأردن والعالم, ‏2025-01-09 (בערבית)
כלוריד

מלח בישול, בעל המבנה הכימי נתרן כלוריד
כלוריד הוא אניון (יון שלילי) של היסוד כלור, הנוצר כאשר אטום כלור מקבל אלקטרון עודף אחד, ליצירת −Cl. תרכובות רבות מכילות כלוריד, כמו מלחי חומצה הידרוכלורית (HCl), או מלח בישול (NaCl), המתמוסס במים לשני יונים, +Na ו-−Cl.
המונח "כלוריד" מתייחס לעיתים גם לתרכובת כימית בה אטום כלור אחד או יותר קשורים בקשר קוולנטי במולקולה. לכן, כלורידים יכולים להיות תרכובות אורגניות או אי-אורגניות. הדוגמה הפשוטה ביותר לתרכובת כלוריד אי-אורגנית היא מימן כלורי - חומצה הידרוכלורית, שהוזכרה לעיל. דוגמה פשוטה לתרכובת אורגנית המכילה כלור (אורגנוכלוריד) היא כלורומתאן (אנ') (CH3Cl), המכונה גם מתיל כלוריד.
נוסחת מבנה של תיוניל כלוריד
קיימים גם חומרים אי-אורגניים בהם אטום הכלור קשור בקשר קוולנטי, לדוגמה:
זרחן טריכלוריד (אנ'), זרחן פנטכלוריד (אנ') ותיוניל כלוריד, המשמשים כמגיבים לתגובות כלורינציה (הלוגנציה עם כלור) במעבדה
דיגופרית דיכלוריד (אנ') (S2Cl2), המשמש בתהליך הגיפור של גומי
אחת הדרכים למדידת כמות כלוריד במדגם היא באמצעות ארגנטומטריה.
בגוף האדם

יוני כלוריד חשובים לתהליך חילוף החומרים בגוף האדם, ומסייעים בשמירה על מאזן החומציות בגוף. ריכוז הכלוריד בדם נשמר ברמה הרצויה על ידי הכליות. ליוני כלוריד תפקידים פיזיולוגיים חשובים. לדוגמה, במערכת העצבים המרכזית, פונקציית העיכוב של גליצין וחלק מפעולת GABA תלויים בקליטת יון כלוריד לנוירונים ספציפיים. כמו כן, החלבון המשמש להעברת יוני כלוריד וביקרבונט, Band 3, משתמש ביוני כלוריד על מנת להגביר את קיבולת הפחמן הדו-חמצני של הדם, בצורת יוני ביקרבונט.
ערכי נורמה בבדיקת דם עבור כלוריד נעים הין 95 ל-105 מיליאקוויוולנט (mEq) לליטר. ערכי הנורמה עשויים להשתנות מעט בין מעבדות. התצרוכת היומית המומלצת (DRI) לפי מכון הרפואה של האקדמיה הלאומית של ארצות הברית היא בין 2,300 ל-3,600 מיליגרם ליום, עבור זכר בן 25.
שימושים אחרים

כלוריד הוא, בין השאר, אינדיקטור שימושי לבדיקת זיהום ביוב בנהרות או במי תהום, כיוון שכלוריד אינו נוטה להגיב לחומרים אחרים, והוא מצוי בכמויות גבוהות במי ביוב.
קובלט כלוריד הוא חומר היגרוסקופי (מושך מים מהאוויר) ולכן משמש כאינדיקטור כימי ללחות ולמים. כאשר הוא יבש הוא בצבע כחול וכשהוא רטוב הוא אדום.
Xeno-canto

| --- | --- |
 סוג:  אתר אינטרנט 
 תקופת הפעילות:  2005–הווה (כ־20 שנה) 
 www.xeno-canto.org
 
ספקטרוגרמה של Platyrinchus cancrominus (אנ') מהאתר
Xeno-canto הוא פרויקט ומאגר מדע אזרחי בו המשתמשים מקליטים ומעלים הקלטות אודיו של קריאות ציפורים וקולות של חגבים ועטלפים. מאז השקתו ב-2005, הוא אסף למעלה מ-575,000 הקלטות אודיו של יותר מ-10,000 מינים ברחבי העולם, והפך לאחד האוספים הגדולים ביותר של קולות ציפורים בעולם. כל ההקלטות מתפרסמות תחת אחד מהרישיונות של Creative Commons, וחלק אף עם רישיונות פתוחים. כל הקלטה באתר מלווה בספקטרוגרמה ונתוני מיקום על גבי מפה המציגה שונות גאוגרפית.
נעשה שימוש נרחב בנתונים מהאתר במספר רב (כמה אלפים) של מאמרים מדעיים. באתר נעשה גם שימוש כמקור נתונים לאתגר שנתי בנושא זיהוי אוטומטי של שירת ציפורים ("BirdCLEF") מאז 2014, שנערך במסגרת הכנס והמעבדות של פורום ההערכה (אנ').
האתר נתמך על ידי מספר מוסדות אקדמיים וצפרות ברחבי העולם, כאשר עיקר התמיכה העיקרית שלו היא בהולנד.
היסטוריה

Xeno-canto, שמתרגם ל"צליל מוזר", הוא פרויקט ווקאלי בלבד שמטרתו לשים דגש לקולות הציפורים, במקום תמונות או סרטונים. Xeno-canto הושק ב-30 במאי 2005 על ידי בוב פלנקה, ביולוג מתמטי מהאוניברסיטה החופשית של אמסטרדם, ווויליאם-פייר וולינגה, פיזיקאי המייעץ כיום לחברה גלובלית לטכנולוגיית חומרים. בזמן ההשקה החזיק האתר הקלטות של כ-160 מינים בלבד ובמקור מטרתו לאסוף הקלטות של ציפורים ממרכז ודרום אמריקה.
צמיחה

Xeno-canto נעשה כיום לגלובלי, והרחיב את הכיסוי שלו לצפון אמריקה, אפריקה ואסיה, ולבסוף גם לאירופה ואוסטרליה. עד 2017, איסוף הנתונים הראה צמיחה משמעותית, והכיל כ-360,000 הקלטות של כ-9,750 מיני ציפורים (שהם כמעט 90 אחוז מכלל מיני הציפורים). עם זאת, האוסף עדיין רחוק מלהיות מושלם. חסרים כ-1,000 מינים, ועבור מינים רבים, יש רק מעט הקלטות, כלומר חסרה להם השונות ברפרטואר ובדיאלקט שמציגות אוכלוסיות שונות של המינים.
מטרות

Xeno-canto שואף לנצל את יכולות האינטרנט כדי לשפר את הפופולריות, הנגישות והידע של קולות ציפורים באוכלוסייה. עד כה, ההקלטות ב-Xeno-canto ראו שימוש במגוון דרכים שונות, כולל הופעה במערכת המידע התעופה של הודו, תרומה לפרויקט STERNA, והכללה במסד הנתונים של אוניברסיטה נורווגית.
מאז הקמתו, האתר קבע מספר עקרונות קבועים על-מנת לשמור על השירות קהילתי. עקרונות אלה כוללים:
כל אחד יכול לתרום לפרויקט. מלבד כמה הגבלות על גודל הקובץ, משתמשים יכולים להעלות כל הקלטת ציפורים אותה הם מוצאים מעניינת. בנוסף להעלאת הקלטות, משתמשים יכולים גם לכתוב מאמרים, להגיב על הקלטות ואפילו לתרום לקוד של האתר.
ההקלטות משותפות. רישיונות ה-Creative Commons המיושמים על ידי האתר מקדמים שיתוף. הקלטות הציפורים שהועלו מיועדים לשימוש חוזר. משתמשים יכולים להוריד הקלטות בודדות שנמצאו בעת גלישה או לגשת למסד הנתונים של האוסף כולו.
ניתן לערער על הקלטות. משתמשים אחרים יכולים לסמן הקלטה כבעלת זיהוי שגוי. לאחר מכן, ההקלטה נבדקת עד להסכמה על ידי הקהילה, והסימון מאופס על ידי המנהלים.
הערות שוליים

↑  "News discussion 2080 :: xeno-canto". xeno-canto.org. נבדק ב-2023-07-16.
1 2 3 4  "About Xeno Canto". xeno-canto. נבדק ב-2019-04-16.
↑  "Terms of Use". xeno-canto. נבדק ב-2013-01-07.
↑  Brumm, H.; Naguib, M. (2009), "Environmental acoustics and the evolution of bird song", Advances in the Study of Behavior, 40: 1–33, doi:10.1016/S0065-3454(09)40001-9
↑  Weir, J.T.; Wheatcroft, D. (2011), "A latitudinal gradient in rates of evolution of avian syllable diversity and song length", Proceedings of the Royal Society B: Biological Sciences, 278 (1712): 1713–1720, doi:10.1098/rspb.2010.2037, PMC 3081773, PMID 21068034
↑  Stowell, D.F.; Plumbley, M. D. (2014), "Automatic large-scale classification of bird sounds is strongly improved by unsupervised feature learning", PeerJ, 2: e488, arXiv:1405.6524, Bibcode:2014arXiv1405.6524S, doi:10.7717/peerj.488, PMC 4106198, PMID 25083350
↑  Stowell, D.F.; Musevic, S.; Bonada, J.; Plumbley, M. D. (2013), "Improved multiple birdsong tracking with distribution derivative method and Markov renewal process clustering", 2013 IEEE International Conference on Acoustics, Speech and Signal Processing, pp. 468–472, arXiv:1302.3462, Bibcode:2013arXiv1302.3462S, doi:10.1109/ICASSP.2013.6637691, ISBN 978-1-4799-0356-6
↑  "Colophon and Credits". xeno-canto. נבדק ב-2013-01-07.
1 2 3  "Science | The Guardian". the Guardian (באנגלית). נבדק ב-2021-03-15.
1 2  "www.xeno-canto.org: a decade on".
↑  "About AVIS – IBIS – IBIS" (באנגלית אמריקאית). נבדק ב-2021-03-15.
↑  "Members". sterna-net.eu. נבדק ב-2021-03-15.
↑  "Linnet (Linaria cannabina) -> Crossbill (Linaria cannabina) – BirdID's Bird Guide – Nord University – Birdid". birdid.no. נבדק ב-2021-03-15.
↑  "When we share, everyone wins". Creative Commons (באנגלית אמריקאית). נבדק ב-2021-03-15.
גילי איצקוביץ'

| --- | --- |
איצקוביץ' על סט צילומי "כדברא", 2017
איצקוביץ' על סט צילומי "כדברא", 2017
 לידה:  20 בנובמבר 1994 (בת 30) ישראל פרדס חנה, ישראל 
 מדינה:  ישראל 
 תקופת הפעילות:  מ-2007
 עיסוק:  שחקנית
 מקום לימודים:  בית צבי 
 בן זוג:  אסף עשור
 פרופיל ב-IMDb
 
גילי איצקוביץ' (נולדה ב-20 בנובמבר 1994) היא שחקנית ישראלית.
ביוגרפיה

איצקוביץ' נולדה וגדלה בפרדס חנה-כרכור. סבה יליד-קלוז' (כיום ברומניה) הוא ניצול שואה ששרד את אושוויץ, ועלה ארצה עם גח"ל (גיוס חוץ לארץ). אביה, דני, עוסק בנדל"ן, ואימה נילי, סגן גונדר בדימוס, פיקדה על כלא אופק בשירות בתי הסוהר. היא למדה משחק בתוכניות לנוער של בית הספר לאמנויות "בית צבי" ובשנים 2010–2012 הייתה חברה בלהקת הנוער "השכנים של צ'יץ'".
בשנת 2012 התגייסה לצה"ל, שירתה בחיל החימוש ובהמשך יצאה לקורס קצינים. השתחררה מהשירות בדרגת סגן.
ביוגרפיה > קריירה

בשנת 2011 השתתפה בקליפ "בצעדייך" של הזמר נאור אורמיה.
למדה משחק מול מצלמה אצל השחקן ניב רז ובשנת 2016 עברה קורס בשיטת צ'בק למשחק אצל שחר רוזן. בשנת 2018 למדה בקורס המתקדמים אצל גלית רוזנשטיין.
בשנים 2017–2019 שיחקה בתפקיד ראשי בסדרה "כדברא".
בשנת 2021 שיחקה בתפקיד הראשי בסדרת הדרמה הקומית-פוליטית "מותק בול באמצע".
בשנת 2022 נבחרה לשמש כמחליפה של מעיין בלום כפרזנטורית של האתר אינטרנט לחיפוש עבודה דרושים IL מבית חברת יד 2.
ביוגרפיה > חיים אישיים

איצקוביץ' ניהלה ב-2017-2018 מערכת יחסים עם השחקן דין גרבר אותו הכירה על הסט של כדברא.
בשנת 2018 דין גרבר וגילי איצקוביץ׳ נפרדו.
מקיימת אורח חיים טבעוני.
ב־27 ביוני 2022 נישאה לבן זוגה אסף עשור.
פילמוגרפיה > בטלוויזיה

| שנה | פרויקט | תפקיד | הערות |
| --- | --- | --- | --- |
| 2007 | ירוק בעיניים | תפקיד אורח | שודר בטלוויזיה החינוכית |
| 2012 | שנות השמונים | תפקיד אורח | עונה 1, שודר ברשת 13 |
| 2012 | הפרויקט הירוק | משתנה | שודר בערוץ קומדי סנטרל של HOT |
| 2017–2019 | כדברא | קירקי גבע/ברזילי | תפקיד ראשי, שודר בערוץ ניקלודיאון ובטין ניק לצופי yes |
| 2020 | בלקספייס | שיר תדמור | עונה 1, הסדרה שודרה ברשת 13 ועונתה הראשונה נמכרה לנטפליקס |
| 2021 | מותק בול באמצע | חברת הכנסת מותק מרדכי | תפקיד ראשי, הסדרה שודרה בכאן 11 |
| 2021 | ערוץ אפס | משתנה | תוכנית מערכונים סאטירית, שודרה בכאן 11 |
| 2021 | אופק קסם של ילד | אורחת | תוכנית ילדים, שודרה בערוץ הכוכבים, בכיכובו של כוכב הילדים אופק כהן |
| 2021 | ירוק בלילה/מושג ירוק | מגישה | תוכנית לילית שבועית מבית רשת 13, עסקה באיכות הסביבה, לצדו של ינון מילס. |
| 2022 | שנות הירח | אילנה ברקוביץ׳ | סדרה ביוגרפית מבית hot אודות חייו של אביב גפן |
| 2024 | צוות שליין | תפקידים שונים | מהדורת חדשות סאטירית בהנחיית ליאור שליין, משודרת בערוץ רלוונט |
פילמוגרפיה > בקולנוע

| שנה | פרויקט | תפקיד | הערות |
| --- | --- | --- | --- |
| 2018 | עד הקצה- ג׳סטה 2 | אנה |  |
| 2018 | שדה של אשליות | תפקיד ראשי | סרט עצמאי |
| 2021 | רסיסים |  | סרט בבימויה של הבמאית החרדית, דינה פרלשטיין. |
| 2024 | קרב אוויר | סגן משנה גילה | תפקיד נשי ראשי |